Thomas Monberg (S), 2024-10-10:
Tak, formand.
Kære formand og kære kollegaer, det her er min første tale som miljøordfører for Socialdemokratiet, og det har jeg glædet mig rigtig meget til.
Jeg er stolt over at kunne fremlægge det her lovforslag, som er godt for vores klima og miljø.
Samtidig indfører vi en række vigtige tilpasninger, som styrker vores indsats på flere områder.
Lovforslaget kan deles op i fire væsentlige emner, som jeg vil uddybe, nemlig F-gasser, plantebeskyttelsesmidler, biocidprodukter og bekæmpelselsesmidler mod mus.
F-gasser såsom HFC'er og SF6 er blandt de mest klimaskadelige stoffer, vi kender.
De bruges især som kølemidler, og deres skadelige effekt på klimaet er enorme selv i meget små mængder.
Den reviderede F-gas-forordning er et ambitiøst skridt, der skal sikre en gradvis udfasning af disse klimaskadelige gasser.
Målet er, at EU i 2048 kun vil markedsføre en lille brøkdel af den mængde, vi kender i dag.
Med dette lovforslag sikrer vi samtidig, at de, der arbejder med F-gasser, fortsat har den nødvendige autorisation og uddannelse.
Derfor indføres muligheden for at indkræve et gebyr for at give autorisationen, og der indføres et system til at sikre, at vi kan identificere de personer, der håndterer disse stoffer, og at de har de rette kompetencer.
På den måde får vi en sikrere og mere effektiv regulering, som samtidig beskytter vores klima.
Lovforslaget regulerer brugen af plantebeskyttelsesmidler i landbruget.
Det er vigtigt, at vi sikrer, at disse kemikalier anvendes ansvarligt.
Med de nye EU-regler bliver der stillet krav om, at landmænd fremover skal indberette brugen af plantebeskyttelsesmidler på markniveau i stedet for på afgrødeniveau.
Dette vil give et mere præcist overblik over, hvordan og hvor disse midler anvendes.
Det er også i tråd med den danske sprøjtemiddelstrategi, hvor der er fokus på at reducere brugen af skadelige midler og at fremme økologiske metoder.
Biocidprodukter, altså de midler, vi bruger til at bekæmpe skadedyr med, er også omfattet af lovforslaget.
Afgiften på disse produkter er ikke reguleret siden 1992, og meget har ændret sig siden da.
Derfor foreslås en opdatering, så afgiften fremover bedre afspejler omkostningerne ved at administrere disse produkter.
Det betyder, at der med lovforslaget indføres en afgift for hvert enkelt produkt i en produktfamilie i stedet for kun én afgift pr. godkendelse.
Dette vil sikre, at Miljøstyrelsen har de nødvendige ressourcer til at overvåge og regulere brugen af biocidprodukter på en ansvarlig måde.
Endelig omfatter lovforslaget også de bekæmpelsesmidler, der bruges mod mus.
Her er det vigtigt, at vi sikrer en bedre kontrol i brugen af disse farlige midler.
Det er i dag kun professionelle, der må anvende dem.
Med lovforslaget ønsker vi at stille krav om indberetningen af brugen på samme måde som ved rottebekæmpelse.
Denne justering vil gøre det lettere for kommunerne at føre tilsyn med brugen af midlerne, og det vil beskytte miljøet, faunaen og floraen endnu bedre.
Samlet set er dette lovforslag et vigtigt skridt fremad i vores arbejde for at beskytte både klima og miljø.
Med de nye regler får miljøministeren de nødvendige værktøjer til at regulere både F-gasser, plantebeskyttelsesmidler, biocidprodukter og bekæmpelsesmidler mod mus på en ansvarlig og fremadskuende måde.
For Socialdemokratiet handler det om at sikre, at vi tager ansvar for fremtiden, både når det gælder klimaet og miljøet.
Jeg håber, at alle partier vil støtte dette rigtig vigtige forslag.
Tak for ordet.